গোপন চেম্বারে ১২৪ কেজি গাঁজা! বিশেষ অভিযানে পাচারের পর্দাফাঁস

কলকাতা: খাস কলকাতায় (Kolkata) উদ্ধার হল ১০০ কেজির বেশি গাঁজা (Cannabis)। বৃহস্পরিবার শহরের ব্যস্ততম সড়ক এজেসি বসু রোডে বিশেষ অভিযান চালায় পুলিশ (Kolkata Police)। আর এই অভিযানে ধরা পড়ল মাদক পাচারের এক বড় চক্র (Drug Racket)। গাড়ির লুকোনো চেম্বার থেকে উদ্ধার হল প্রায় ১২৪ কেজি গাঁজা। এই ঘটনায় দুই পাচারকারীকে গ্রেফতার করেছে কলকাতা পুলিশের নার্কোটিক সেল।

পুলিশ সূত্রে জানা গিয়েছে, গোপন সূত্রে খবর পেয়ে এদিন সকালে হেস্টিংস থানার অন্তর্গত এজেসি বসু রোড এবং বেলভেডিয়ার রোডের সংযোগস্থলে একটি সন্দেহজনক গাড়ি আটক করা হয়। গাড়িটি ওড়িশার (Odisha) অঙ্গুল থেকে বিপুল পরিমাণ গাঁজা নিয়ে দক্ষিণ ২৪ পরগনার মন্দিরবাজারের উদ্দেশে যাচ্ছিল। গাড়ির গোপন চেম্বারে বিশেষ কৌশলে মাদক লুকিয়ে রাখা হয়েছিল বলে জানিয়েছে পুলিশ।

আরও পড়ুন: গ্রাহকের সই জাল করে প্রতারণা! গ্রেফতার SBI-র ডেপুটি ম্যানেজার

অভিযান চালিয়ে গাড়ির চালক সৌরভ বণিক এবং তার সহকারী কমল সর্দারকে গ্রেফতার করা হয়। পুলিশ জানিয়েছে, দু’জনেই দক্ষিণ ২৪ পরগনার মন্দিরবাজার এলাকার বাসিন্দা এবং তাঁরা দু’জনেই দীর্ঘদিন ধরে মাদক পাচারের সঙ্গে যুক্ত। পুলিশ সূত্রে খবর, উদ্ধার হওয়া গাঁজার ওজন ১২৩ কেজি ৮০২ গ্রাম, যার বাজারমূল্য লক্ষাধিক টাকা।

গ্রেফতার হওয়া দুই অভিযুক্তের বিরুদ্ধে ‘নার্কোটিক ড্রাগস অ্যান্ড সাইকোট্রপিক সাবস্ট্যান্সেস অ্যাক্ট’-এর বিভিন্ন ধারায় মামলা রুজু করা হয়েছে। পুলিশ জানায়, এই চক্রের সঙ্গে আর কেউ জড়িত আছে কি না, তা জানতে তদন্ত চলছে। ধৃতদের জিজ্ঞাসাবাদ করে আরও গুরুত্বপূর্ণ তথ্য উঠে আসতে পারে বলে মনে করছে পুলিশ।