গ্রেফতার ডানহাত! দাউদ ইব্রাহিমের খেলা শেষ?

মুম্বই: মায়ানগরী মুম্বই থেকে গ্রেফতার করা হল দাউদ ইব্রাহিমের (Dawood Ibrahim) অন্যতম ঘনিষ্ঠ সহকারীকে। ড্রাগ মামলার (Narcotics Case) তদন্তে শুক্রবার গভীর রাতে একটি বিশেষ অভিযান চালায় মুম্বই পুলিশ (Mumbai Police)। তাতেই গ্রেফতার করা হয় দানিশ মার্চেন্ট ওরফে দানিশ চিকনাকে। মুম্বই পুলিশ সূত্রে জানিয়েছে, দাউদের সমস্ত ড্রাগ র‍্যাকেট (Drug Racket) চালাতেন দানিশ এবং তার সহকারী কাদের গোলাম শেখ। তাদের দু’জনকেই গ্রেফতার করা হয়েছে। শুক্রবার গোপন সূত্রে খবর পেয়ে মুম্বইয়ের ডোঙ্গরি এলাকায় হানা দেয় মুম্বই পুলিশ। সেখানেই তাদের পাকড়াও করে পুলিশ।

মুম্বই পুলিশ আরও জানিয়েছে, টিনসেল নগরীর ড্রাগ র‍্যাকেট মামলায় অভিযুক্ত দানিশ মার্চেন্টকে খুঁজছিল পুলিশ। কারণ, এক মাস আগে এই একই মামলায় ধৃত মহম্মদ আশিকুর শাহিদুর রহমান এবং রেহান শাকিল আনসারিকে জিজ্ঞাসাবাদ করে দানিশের বিষয়ে জানতে পারে মুম্বই পুলিশ। গত ৮ নভেম্বর মেরিন লাইন স্টেশন থেকে ১৪৪ গ্রাম নিষিদ্ধ ড্রাগ সহ রহমানকে গ্রেফতার করে পুলিশ। তাকে জিজ্ঞাসাবাদ করে আনসারির খোঁজ পায় পুলিশ। তারপর আনসারিকে গ্রেফতার করা হয় ৫৯ গ্রাম ড্রাগ সহ। সেখান থেকেই দানিশের নাম উঠে আসে।

আরও পড়ুন: পুলিশ সেজে প্রতারণা! বৃদ্ধার অ্যাকাউন্ট থেকে গায়েব ৮০ লক্ষ

প্রসঙ্গত, ভারতে দাউদ ইব্রাহিমের ড্রাগ র‍্যাকেটের বেশিরভাগ পরিচালনা করতেন ধৃত দানিশ মার্চেন্ট অতফে চিকনা। তাকে এই কাজে সাহায্য করতেন কাদের গোলাম শেখ ওরফে ফান্টা। এখন দু’জনই শ্রীঘরে। সেই কারণে মনে করা হচ্ছে, এবার মুম্বইয়ে ড্রাগ র‍্যাকেট চালানো মুশকিল হয়ে পড়বে দাউদের পক্ষে। একইসঙ্গে, ধৃতদের জিজ্ঞাসাবাদ করে দাউদের খোঁজ পেতে পারে পুলিশ।